SKRIFTLIG FORESPØRGSEL E-0049/03

af Charles Tannock (PPE-DE) til Rådet

(21. januar 2003)

Om: Finansiel støtte til Belarus og Ukraine som led i en indsats for at begrænse ulovlig indvandring via disse lande til Den Europæiske Union

Et stort antal ulovlige indvandrere tilbageholdes for øjeblikket i Belarus og Ukraine, idet de har forsøgt at bruge disse lande som indfaldsport til Den Europæiske Union.

Det er klart i Den Europæiske Unions interesse, uanset politiske divergenser, at samarbejde med disse lande med henblik på at stabilisere og efterfølgende nedskære strømmen af ulovlige indvandrere, der passerer gennem disse lande. Er der nogen planer om, at Den Europæiske Union vil yde yderligere finansiel og teknisk støtte med henblik på at nå dette mål? Der er bl.a. indgået anmodninger fra regeringerne om midler til at forbedre overvågningen og kontrollen af deres østlige grænseområder op til Den Russiske Føderation, til at betale for midlertidig indkvartering af disse indvandrere i flygtningelejre og betale for omkostningerne i forbindelse med en eventuel tilbagesendelse til deres oprindelseslande. Fra 1. maj 2004 vil disse to nabolande komme til at dele store fælles grænser med EU og Schengen-området.

Er Rådet enigt i, at denne indvandrerstrøm udgør en stor byrde for disse to staters statsbudget, som, hvis der ikke gøres noget ved det, kan føre til en yderligere stor tilstrømning af ulovlige indvandrere i EU, og at der derfor er en stærk fælles interesse i at hjælpe disse lande med at forsøge at løse deres problemer på dette område?

Svar

(8. maj 2003)

Såvel EU som Belarus og Ukraine ønsker at bekæmpe ulovlig indvandring. Rådet er enigt med det ærede parlamentsmedlem i, at det er i begge parters interesse at finde en løsning på problemerne med ulovlig indvandring.

For så vidt angår Ukraine er der tilvejebragt instrumenter til at styrke samarbejdet mellem EU og Ukraine om retlige og indre anliggender. Ukraines og EU-trojkaens justits- og indenrigsministre

mødtes for første gang den 11. november 2002 i Bruxelles. EU og Ukraine vedtog i fællesskab en EU-handlingsplan på området retlige og indre anliggender i december 2001. Tilbagetagelse og migration er blandt de prioriteter, som ministrene opstillede.

Denne plan omfatter blandt andet følgende samarbejdsmål:

- Der bør ydes juridisk ekspertbistand til de ukrainske myndigheder til udarbejdelse og ændring af landets nuværende lovgivning vedrørende udlændinge, asyl, indvandring og flygtninge

- Der bør ydes støtte til en effektiv forvaltning af migrationsstrømmene, bl.a. ved at yde rådgivning og finansiel bistand samt ekspertbistand til oprettelse af en statslig myndighed vedrørende migrationsspørgsmål i Ukraine; denne myndigheds virksomhed bør fremmes bl.a. med henblik på at højne de relevante medarbejderes faglige niveau ved at give disse kendskab til udenlandske erfaringer samt mulighed for praktikantophold ved EU-landenes relevante myndigheder, der beskæftiger sig med migrationspolitik på grundlag af tidssvarende principper

- Der bør foretages en vurdering af omfanget af den illegale migration via Ukraine, og migrationsstrømmene bør overvåges, ligesom det bør undersøges, om Ukraine eventuelt vil kunne deltage i en ordning for tidlig forebyggelse af ulovlig migration

- Samarbejdet vedrørende tilbagetagelse af egne statsborgere, statsløse og tredjelandsstatsborgere bør forbedres med henblik på indgåelse af en aftale mellem Ukraine og Det Europæiske Fællesskab om tilbagetagelse. Den Europæiske Union tilskynder endvidere alle lande i området til at indgå tilbagetagelsesaftaler med hinanden.

En resultattavle udarbejdet i samråd med Ukraine gør det muligt at følge gennemførelsen af foranstaltninger med henblik på at nå disse mål.

Belarus modtager inden for rammerne af Tacis-programmet for regionalt samarbejde midler, som er bestemt til området retlige og indre anliggender. Der gennemføres projekter til styrkelse af asyl- og grænsekontrol samt bekæmpelse af handel med narkotika og kvinder. Disse initiativer tager sigte på at støtte oprettelsen af EU's område med frihed, sikkerhed og retfærdighed, da Belarus' område anvendes af kriminelle organisationer, der beskæftiger sig med narkotika- og menneskehandel samt smugling af ulovlige migranter, for at undgå et hul i det fremtidige EU's ydre grænse. Da EU allerede har et meget nært samarbejde med Ukraine på området retlige og indre anliggender, vil kriminelle organisationer, hvis der ikke indføres nogen støtteaktiviteter, højst sandsynligt gå uden om Ukraine og i højere grad benytte Belarus' område, hvilket vil få negative følger for EU. Alle projekter er derfor at største interesse for EU.

Rådet er overbevist om, at migrationsspørgsmålene kan forvaltes bedre, og at der kan træffes passende foranstaltninger med hensyn til grænsekontrol, tilbagetagelse og visa, så det undgås, at Ukraines og Belarus' områder i stadig højere grad benyttes til ulovlig invandring og ulovlige migranters gennemrejse til Den Europæiske Unions område.